FI Euroopan unionin virallinen lehti C 366/173

KERTOMUS

Euroopan tasa-arvoinstituutin tilinpäätöksestä varainhoitovuodelta 2010 sekä instituutin vastaukset

2011/C 366/31

JOHDANTO

1. Euroopan tasa-arvoinstituutti (jäljempänä ’instituutti’) perustettiin 20 päivänä joulukuuta 2006 annetulla Euroopan parlamentin ja neuvoston asetuksella (EY) N:o 1922/2006 (1). Vilnassa sijaitsevan instituutin tehtävänä on kerätä, analysoida ja levitetää tietoja sukupuolten tasa-arvosta sekä kehittää, analysoida, arvioida ja levittää soveltuvia menetelmiä, jotta voidaan tukea tasa-arvonäkökohdan sisällyttämistä osaksi kaikkia unionin politiikkoja ja niihin perustuvia kansallisia politiikkoja (2). Instituutista tuli täysin itsenäinen vuonna 2010.

2. Instituutin talousarvio oli 6,5 miljoonaa euroa varainhoitovuonna 2010. Instituutissa työskenteli vuoden lopussa 29 henkilöä.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti instituutin tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 (6) 185 artiklan 2 kohdan mukaisesti.

Johtajan vastuu

5. Tulojen ja menojen hyväksyjänä johtaja toteuttaa tulot ja menot sisältävää talousarviota instituutin varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Johtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma instituutin tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (10) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että instituutin tilinpäätös (11) antaa olennaisilta osiltaan oikeat ja riittävät tiedot instituutin taloudellisesta asemasta 31. päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta instituutin varainhoitoa koskevien sääntöjen mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että instituutin 31. päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 6. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 403, 30.12.2006, s. 9.

(2) Liitteessä esitetään tiedotustarkoituksessa yhteenveto instituution vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus merkittävistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EUVL L 248, 16.9.2002, s. 1.

(7) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(8) Komission asetus (EY, Euratom) N:o 2343/2002, 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on liitetty sellaisenaan instituutin varainhoitoasetukseen.

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 16. kesäkuuta 2011 ja tilintarkastustuomioistuin vastaanotti sen 4. heinäkuuta 2011. Lopullinen tilinpäätös esitetään sivustoilla http://eca.europa.eu ja http://www.eige.europa.eu/.

LIITE Euroopan tasa-arvoinstituutti (Vilna) Vastuualueet ja toiminnot Perussopimuksen mukainen unionin toimivalta (Euroopan unionista tehdyn sopimuksen 2 ja 3 artikla) Unionin perustana olevat arvot ovat ihmisarvon kunnioittaminen, vapaus, kansanvalta, tasa-arvo, oikeusvaltio ja ihmisoikeuksien kunnioittaminen, vähemmistöihin kuuluvien oikeudet mukaan luettuina. Nämä ovat jäsenvaltioille yhteisiä arvoja yhteiskunnassa, jolle on ominaista moniarvoisuus, syrjimättömyys, suvaitsevaisuus, oikeudenmukaisuus, yhteisvastuu sekä naisten ja miesten tasa-arvo. Unioni torjuu sosiaalista syrjäytymistä ja syrjintää sekä edistää yhteiskunnallista oikeudenmukaisuutta ja sosiaalista suojelua, naisten ja miesten tasa-arvoa, sukupolvien välistä yhteisvastuuta ja lapsen oikeuksien suojelua. Instituutin toimivaltuudet (Euroopan parlamentin ja neuvoston asetus (EY) N:o 1922/2006) Tavoitteet Myötävaikuttaa sukupuolten tasa-arvon edistämiseen ja vahvistaa sitä, mihin sisältyy tasa-arvon valtavirtaistaminen kaikissa unionin politiikoissa ja niihin perustuvissa kansallisissa politiikoissa, torjua sukupuoleen perustuvaa syrjintää ja lisätä Euroopan unionin kansalaisten tietoisuutta sukupuolten tasa-arvosta. Tehtävät — Kerää, analysoi ja levittää asiaankuuluvia objektiivisia, vertailukelpoisia ja luotettavia tietoja sukupuolten tasa-arvosta, mukaan luettuina tutkimustuloksia ja parhaita käytäntöjä; — kehittää menetelmiä tietojen objektiivisuuden, vertailukelpoisuuden ja luotettavuuden parantamiseksi Euroopan tasolla vahvistamalla arviointiperusteita, joilla parannetaan tietojen yhtenäisyyttä, ja ottaa tasa-arvokysymykset huomioon tietoja kerätessään; — kehittää, analysoi, arvioi ja levittää soveltuvia menetelmiä, jotta voidaan tukea tasa-arvonäkökohdan sisällyttämistä osaksi kaikkia unionin politiikkoja ja niihin perustuvia kansallisia politiikkoja sekä tasa-arvon valtavirtaistamista kaikissa unionin toimielimissä ja elimissä; — toteuttaa selvityksiä Euroopan tasa-arvotilanteesta; — perustaa Euroopan tasa-arvoverkoston ja sovittaa yhteen sen toiminnan; — järjestää ad hoc -asiantuntijakokouksia instituutin tutkimustyön tueksi, rohkaisee tutkijoiden välistä tietojen vaihtoa ja edistää tasa-arvonäkökohtien sisällyttämistä heidän tutkimustyöhönsä; — järjestää Euroopan unionin kansalaisten tasa-arvoa koskevan tietoisuuden lisäämiseksi konferensseja, kampanjoita ja kokouksia Euroopan tasolla asiaan liittyvien sidosryhmien kanssa sekä toimittaa niiden tulokset ja päätelmät komissiolle; — levittää tietoa epätyypillisiä naisten ja miesten rooleja koskevista myönteisistä esimerkeistä kaikilla elämänaloilla, esittää toteamuksensa ja tekee aloitteita, joilla pyritään levittämään tietoa ja jatkamaan toimintaa tällaisten menestystarinoiden pohjalta; — kehittää vuoropuhelua ja yhteistyötä valtiosta riippumattomien järjestöjen ja tasa-arvoelinten, korkeakoulujen ja asiantuntijoiden, tutkimuskeskusten, työmarkkinaosapuolten sekä muiden kansallisella ja Euroopan tasolla aktiivisesti tasa-arvoa edistävien toimijoiden kanssa; — perustaa yleisölle avoimen aineistokokoelman; — tarjoaa tasa-arvon valtavirtaistamiseen liittyvää tietoa julkisille ja yksityisille organisaatioille; — tarjoaa unionin toimielimille tietoa tasa-arvosta ja tasa-arvon valtavirtaistamisesta liittymisneuvotteluja käyvissä maissa ja ehdokasmaissa. Hallinto 1. Hallintoneuvosto Kokoonpano: Koostuu 18 edustajasta, jotka neuvosto nimeää kunkin jäsenvaltion ehdotuksesta, ja yhdestä komissiota edustavasta jäsenestä, jonka komissio nimeää. Neuvoston nimeämät jäsenet edustavat 18:aa jäsenvaltiota puheenjohtajuuden kierron mukaisessa järjestyksessä. Tehtävät: Hyväksyy vuosittaisen työohjelman ja keskipitkän aikavälin työohjelman, talousarvion, vuosikertomuksen sekä instituutin sisäiset säännöt ja hallintoneuvoston työjärjestyksen. 2. Asiantuntijaryhmän kokoonpano Yksi kunkin jäsenvaltion nimeämä jäsen tasa-arvokysymyksiin erikoistuneista toimivaltaisista elimistä, kaksi Euroopan parlamentin nimeämää muita asiaankuuluvia tasa-arvokysymyksiin erikoistuneita järjestöjä edustavaa jäsentä sekä kolme komission nimeämää jäsentä. Tehtävät: Avustaa johtajaa varmistettaessa, että instituutin toiminta on korkealuokkaista ja riippumatonta; vaihtaa ja kokoaa yhteen tietoja tasa-arvonäkökohdista; varmistaa, että instituutti ja jäsenvaltioiden toimivaltaiset elimet tekevät tiivistä yhteistyötä. 3. Hallintoneuvosto nimittää johtajan komission laatiman ehdokasluettelon perusteella. Tehtävät: Vastaa asetuksessa (EY) N:o 1922/2006 tarkoitettujen tehtävien hoitamisesta; instituutin vuosittaisen ja keskipitkän aikavälin toimintaohjelman valmistelusta ja toteuttamisesta; hallintoneuvoston ja asiantuntijaryhmän kokousten valmistelusta; vuosikertomuksen valmistelusta ja julkaisemisesta; kaikista henkilöstöön liittyvistä asioista; päivittäisestä hallinnosta sekä tehokkaiden seuranta- ja arviointimenetelmien soveltamisesta arvioitaessa instituutin toteutunutta toimintaa. 4. Ulkoinen tarkastus Tilintarkastustuomioistuin. 5. Vastuuvapauden myöntävä viranomainen Euroopan parlamentti myöntää neuvoston suosituksesta. Instituutin resurssit vuonna 2010 Lopullinen talousarvio 6,5 miljoonaa euroa, josta unionin rahoitusosuus on sata prosenttia. Henkilöstön määrä 31. joulukuuta 2010 Henkilöstötaulukossa 25 tointa, joista täytettyjä: 23. Kuusi muuta tointa (sopimussuhteinen henkilöstö, työkomennuksella olevat kansalliset asiantuntijat) Yhteensä: 29 henkilöstön jäsentä, joiden osalta tehtävät jakaantuvat seuraavasti: — operatiiviset tehtävät: 18 — hallinnolliset tehtävät: 8 — sekalaiset tehtävät: 3. Tuotteet ja palvelut vuonna 2010 Institutionaalinen rakenne Hallinnolliseen ja taloudelliseen itsenäisyyteen liittyvä viimeistelytyö ja tarkoituksenmukaisten toimintaedellytysten luominen instituutin täysimittaiselle toiminnalle. Henkilöstöä on palkattu vuoden 2010 henkilöstötaulukkoa vastaava määrä. Henkilöstön koulutustapahtumia: 11 Kokouksia: 10 Painopistealueet: tuki tutkimukselle ja politiikkoja koskevalle työlle, tasa-arvon valtavirtaistaminen, tietoisuuden lisääminen ja verkostoituminen Käynnistettyjä tutkimuksia: 8 Puheenjohtajamaita avustettiin: 2 kertaa Kokouksia: 3 Tutkimusraportit Kokouksia: 2 Muu kuin tutkimusmateriaali Tasa-arvon valtavirtaistamista koskevia tiedotteita: 3 Keskeiset konferenssit ja tapahtumat Euroopan laajuinen logon suunnittelukilpailu: 1 Sisäistä viestintästrategiaa koskeva seminaari: 1 Asiantuntijoiden kokouksia ja työryhmiä: 11 Jäsenvaltioiden ja muiden organisaatioiden kanssa tehtävä yhteistyö Jäsenvaltiot: 2 Euroopan komissio: 2 Euroopan parlamentti: 1 Eurostat: 1 Ulkoiset sidosryhmät: 12 Sisarvirastot: 2 Kokouksia, työryhmiä ja pyöreän pöydän tapaamisia yhteensä: 12 Lähde: Instituutin toimittamat tiedot.